ΓΡΑΠΤΗ ΕΡΩΤΗΣΗ E-1750/98

υποβολή: Herbert Bösch (PSE) προς την Επιτροπή

(5 Ιουνίου 1998)

Θέμα: Οργάνωση αγοράς στην ΕΕ της ζάχαρης - παρασκευή λεμονάδας

Η ζάχαρη είναι, από απόψεως τιμής, το κύριο συστατικό στοιχείο στην παρασκευή της λεμονάδας. Η ζάχαρη υπόκειται όμως στην οργάνωση αγοράς και η τιμή της ανέρχεται σε περίπου 10 αυστριακά σίλινγκς το κιλό. Για τους παρασκευαστές λεμονάδας της ΕΕ, αυτό σημαίνει ότι θα πρέπει να αγοράζουν την ζάχαρη σε μια αυξημένη τιμή ενώ στην Ελβετία, οι παρασκευαστές λεμονάδας μπορούν να αγοράζουν ζάχαρη στο επίπεδο των τιμών της παγκόσμιας αγοράς ή να αγοράζουν "ζάχαρη ΕΕ" που επιδοτείται. Οι παρασκευαστές ελβετικής λεμονάδας επωφελούνται έτσι ενός ανταγωνιστικού πλεονεκτήματος που είναι αποφασιστικό, σε σχέση με τους αντίστοιχους ανταγωνιστές τους της ΕΕ. Ως εκ τούτου διαθέτουν τις λεμονάδες τους, οι οποίες είναι λιγότερο ακριβές, στην αγορά της ΕΕ και με τον τρόπο αυτό περιορίζουν την διάθεση της "κοινοτικής" λεμονάδας.

Λαμβάνοντας υπόψη τα ανωτέρω μπορεί η Επιτροπή να απαντήσει στις κάτωθι ερωτήσεις:

1. Πώς η Επιτροπή της ΕΕ προστατεύει τους παρασκευαστές λεμονάδας της Κοινότητας από τις φτηνές λεμονάδες που προέρχονται από την Ελβετία και οι οποίες επωφελούνται από επιδοτήσεις που προέρχονται από χρήματα των ευρωπαίων φορολογουμένων;

2. Διαθέτει, στον εν λόγω τομέα, εκτιμήσεις όσον αφορά τον αριθμό των θέσεων απασχόλησης που έχουν χαθεί στην Ένωση λόγω της ανωτέρω πολιτικής;

3. Προβλέπεται μια μεταρρύθμιση της οργάνωσης αγοράς της ζάχαρης; Εάν όχι ποια αντισταθμιστικά μέσα προβλέπει η Επιτροπή για τις ενεχόμενες επιχειρήσεις ακόμη και αν η ζημία οφείλεται στην πολιτική της ΕΕ;

Απάντηση του κ. Bangemann εξ ονόματος της Επιτροπής

(23 Ιουλίου 1998)

Το εμπορικό καθεστώς των αεριούχων αναψυκτικών μεταξύ της Κοινότητας και της Ελβετίας καθορίζεται στο πρωτόκολλο 2 της συμφωνίας ελεύθερων συναλλαγών με την Ελβετία, του 1982. Το εν λόγω καθεστώς θέσπισε την πλήρη ελευθέρωση των εισαγωγών των εν λόγω προϊόντων, καταγωγής Ελβετίας, από την 1 Ιουλίου 1977.

Η εξέλιξη των συναλλαγών, στην περίπτωση των εν λόγω προϊόντων, από της θέσεως σε εφαρμογή της συμφωνίας, και μέχρι το 1995, δεν φαίνεται να δημιούργησε σοβαρές δυσκολίες στα κράτη μέλη.

Επιπλέον, κατά την διεύρυνση της Κοινότητας με την Αυστρία, την Φινλανδία και τη Σουηδία, η Επιτροπή διαπραγματεύθηκε, σε συνεννόηση με το Συμβούλιο, συμφωνία με την Ελβετία, η οποία απέβλεπε στο να ληφθούν υπόψη οι παραδοσιακές συναλλαγές μεταξύ της εν λόγω χώρας και των νέων κρατών μελών, ειδικότερα δε της Αυστρίας. Κατόπιν τούτου, η Ελβετία θέσπισε, από το 1945, ετήσια ποσόστωση 32 εκατομ. λίτρων απηλλαγμένης δασμών, στην εισαγωγή αεριούχων αναψυκτικών κοινοτικής προελεύσεως.

Εξάλλου, βάσει των στατιστικών στοιχείων που διαθέτει η Επιτροπή, η διεύρυνση είχε ως αποτέλεσμα μια αύξηση των εισαγωγών αεριούχων αναψυκτικών και άλλων, μη αλκοολούχων ποτών (εξαιρέσει των νερών) της Κοινότητας, προελεύσεως Ελβετίας (από 13.8 εκατομ. ECU το 1994, σε 18,1 εκατομ. ECU το 1997). Ωστόσο, παρατηρήθηκε επίσης ανάλογη εξέλιξη στις κοινοτικές εξαγωγές των εν λόγω εμπορευμάτων προς την Ελβετία (από 13.8 εκατομ. ECU το 1994, σε 20,4 εκατομ. ECU το 1997).

Στην παρούσα πρόταση αναμόρφωσης της κοινής γεωργικής πολιτικής, η κοινή οργάνωση της αγοράς ζάχαρης δεν αποτελεί το αντικείμενο ειδικών προτάσεων. Οι συζητήσεις για την αναμόρφωση που διεξήχθησαν ήδη στο Συμβούλιο Γεωργίας δεν είχαν ως αποτέλεσμα την κλήση της Επιτροπής προς υποβολή προτάσεων για την κοινή οργάνωση της αγοράς ζάχαρης.

Εν αναμονή εντολής του Συμβουλίου που θα επιτρέψει στην Επιτροπή την έναρξη επισήμων διαπραγματεύσεων με την Ελβετία για την προσαρμογή του πρωτοκόλλου 2 της Συμφωνίας ελεύθερων συναλλαγών, η Επιτροπή έχει ήδη πραγματοποιήσει τεχνικές επαφές με τις ελβετικές αρχές, προκειμένου να εξεταστούν τα ζητήματα που συνδέονται με το εμπόριο αεριούχων αναψυκτικών.